Barata kaprimulgo

La Barata kaprimulgo aŭ Hindia kaprimulgo, Caprimulgus asiaticus laŭ kio ankaŭ Azia kaprimulgo, estas birda specio de la genro de kaprimulgoj, kiu estas loĝanta reproduktulo en malfermaj areoj de Suda Azio kaj Sudorienta Azio. Kiel la plej multaj kaprimulgoj ĝi estas krepuskula kaj estas plej bone detektita pro siaj karakterizaj vokoj ĉe tagiĝo kaj krepusko kiuj estis komparitaj kun ŝtono saltanta sur frosta lago - serio de klakoj kiuj iĝas pli mallongaj kaj pli rapidaj. Ili foje estas ekviditaj sur vojoj kiam iliaj okuloj ruĝe brilas en la lumo de veturilo. Estas konsiderinda plumarvario tra sia teritorio kaj povas esti malfacile diferencigebla de aliaj kaprimulgoj en la regiono precipe en naturo.

Aspekto

Tiu kruĉo estas malgranda kaj mallongvosta kun blankaj anguloj en la vosto, orkoloraj nuko kaj kolumo, malhelaj vangoj kaj blankaj makuloj sur la flankoj de la gorĝo. La krono estas griza kaj la brusto estas fajne strieca je bruna. La maskloj havas pli da blanko sur la vosto dum la ino estas pli peze strieca sur la krono. Ĝi estas diferencigata de Maharata kaprimulgo pro la malhela subvosto kaj de la Sudbarata kaprimulgo pro la pli mallonga vosto kaj blankaj makuloj ĉe la flankoj de la gorĝo.

La voko estas karakteriza kaj estis komparita kun ŝtono saltigita sur frosta lago (pro kio ĝi ankaŭ estis nomita la "glacibirdo" en kolonia Hindio) aŭ kun tablotenisa pilko saltanta rapide kaj venanta al ripozo.

Ĝi flugas post sunsubiro per facila, silenta tineo-simila flugo. Dum la tago, la Barata kaprimulgo kuŝas kviete sur la tero, kaŝita de sia plumaro; ĝi tiam estas malfacile detekti, miksante sin kun la grundo.

Taksonomio kaj sistematiko
La populacioj montras klinan varion kun pli pala plumaro en la seka zono de nordokcidenta Barato. La populacio de Srilanko estas nomita eidos kaj estas pli malhela kaj pli griza entute. En nordokcidenta Barato, subspecio gurgaoni estas tre pale sablokolora kun nomigaj populacioj de duoninsula Hindio montrante konsiderindan varion.

Habitato kaj distribuado
La specio troviĝas en malferma maldensarbaro, arbustaro, kaj kultivejoj. Ĝi kutime sidas surgrunde aŭ malaltaj arboj kaj ne troviĝas sur altaj ripozejoj.

La specio troviĝas de nordokcidenta Barato kaj apudaj partoj de Pakistano sed ne troviĝas en la arida dezerta regiono. Ĝi troviĝas sude de Himalajo en la malaltaj altitudoj oriente al Bangladeŝo, Birmo kaj Vjetnamio. Ĝi ankaŭ troviĝas en Srilanko.

Neniu nesto estas farita; la du bele marmorecaj kreme rozkoloraj ovoj estas metitaj sur la nudan grundon dum februaro ĝis septembro; la kovanta birdo, sidante proksime, estas bone kamuflita. Ovoj povas esti movitaj je mallongaj distancoj. La ĵus eloviĝinta ido estas kovrita per lanugo bruna supre kaj helruĝeca sube. La okuloj estas malfermitaj dum eloviĝo kaj la ido povas sidi rekte kaj fari malfortan sonon.


Manĝado
Kaprimulgoj estas plej aktivaj, kaj plejparte manĝas, proksime de tagiĝo kaj krepusko (krepuskula - aktiva dum la krepusko). Ĉe krepusko, ili ofte flugas ĉirkaŭ brutaro por manĝi insektojn svarmantajn ĉirkaŭ la bestoj. Nokte ili ŝatas profiti de insektoj, kiuj svarmas ĉirkaŭ stratlanternoj aŭ aliaj artefaritaj lumfontoj. Ili tenas siajn bekojn larĝe malfermitaj dum ili flugas tra nuboj de malgrandaj insektoj. 

Kaprimulgoj povas manĝi ankaŭ sub la kanopeo flugante de favorataj ripozejoj kaptante insektojn ĉe foliaraj altecoj de ~1.5-5 m. Pli grandaj insektoj estas kutime prenitaj reen al siaj preferataj manĝoripozejoj. Tenante la insektojn en siaj bekoj, kaprimulgoj tenas la kapon vertikala, skuas kaj glutas la predon tute, aŭ ili povas disrompi la insektojn antaŭ manĝi ilin. Insektoj ankaŭ povas esti prenitaj de la grundo aŭ foliaro. Junaj kaprimulgoj tipe sidas surgrunde antaŭ fari mallongajn saltojn aŭ flugojn por kapti insektojn. 

La plejparto de ilia dieto konsistas el flugantaj/svarmantaj insektoj, kiel ekzemple moskitoj, muŝoj, skaraboj, akridoj, flugilhavaj formikoj, tineoj kaj akridoj, same kiel plantaj pedikoj kaj griloj. En pli malgranda kvanto, ili manĝas ankaŭ larvojn, nimfojn kaj ovojn.

Tiu ofta specio ofte ripozas sur vojoj dum la nokto, foje kaptante insektojn sub stratlanternoj. Ilia hela reflekta okulbrilo faciligas ilin ekvidi en la faskoj de veturiloj. Ili tamen povas esti miregigitaj per helaj lumoj kaj multaj estas mortigitaj per veturila trafiko.

 Referencoj 

 Eksteraj ligiloj 

Bildo ĉe ADW

Kategorio:Kaprimulgoformaj
Kategorio:Birdoj de Azio
Kategorio:Birdoj de Barato